《复至德山》
清代·黄文琛

日日来看江上山，居人笑说使君顽。使君无事且乐此，尚恨尔来腰脚孱。

东华旅食逾十载，缁尘滚滚人如海。乡梦迷离意常醒，扪胸丘壑依然在。

此邦水与山俱清，我未来时熟其名。故交四方不可合，江云岭月知我情。

作者简介：黄文琛，字海华，晚号瓮叟，汉阳人。道光乙酉举人，历官湖南候补知府。有《思贻堂》、《玩云室诸集》。